Diari Oficial de la Generalitat Valenciana


Sumari del DOGV 6635, del 21-10-2011 (2011/10875)

RESOLUCIÓ de 19 d'octubre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Institut Nacional de la Seguretat Social, l'Institut Social de la Marina i l'Institut Valencià d'Estadística, en matèria de estadística.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6635

Data del DOGV
:   21-10-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/10406


Data del document
:   19-10-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 19 d'octubre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Institut Nacional de la Seguretat Social, l'Institut Social de la Marina i l'Institut Valencià d'Estadística, en matèria de estadística.  
  
  
 [2011/10521]  
L'Institut Nacional de la Seguretat Social, l'Institut Social de la Marina i l'Institut Valencià d'Estadística, després de la tramitació prèvia reglamentària, el 20 de setembre de 2011, el conveni de col·laboració en matèria de estadística.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0998/2011, i que figura com a annex d'esta resolució.  
  
València, 19 d'octubre de 2011.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni de col·laboració entre l'Institut Nacional de la Seguretat Social, l'Institut Social de la Marina i l'Institut Valencià d'Estadística, en matèria estadística.  
  
 Madrid, 20 de setembre de 2011  
  
Reunits  
D'una banda, l'Institut Nacional de la Seguretat Social, representat pel seu titular José Antonio Panizo Robles, nomenat per Reial Decret 322/2011, de 4 de març (BOE núm. 56, de 7 de març).  
D'altra banda, l'Institut Social de la Marina, representat pel Luis Casqueiro Barreiro, nomenat per Resolució del secretari d'Estat de la Seguretat Social el 8 d'octubre de 2010 (BOE núm. 255, de 21 d'octubre).  
D'altra banda, l'Institut Valencià d'Estadística, representat pel seu titular José Mª Cerdá Collado, nomenat mitjançant Decret 76/2011, de 24 de juny (DOCV núm. 6.552, de 27 de juny), expressament facultat per a este acte per Acord del Consell de 15 de juliol de 2011, de conformitat amb el que s'ha disposat en l'article 17.f) de la Llei 5/1983, de 30 de desembre, del Consell, i en l'article 2.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim juridicopressupostari dels convenis que subscriga la Generalitat.  
Les parts es reconeixen la capacitat suficient per a subscriure el present conveni i a este efecte  
  
Exposen  
  
1) El Reial Decret 2.583/1996, de 13 de desembre, d'estructura orgànica i funcions de l'Institut Nacional de la Seguretat Social (INSS), li atribuïx, en l'article 1.a, el reconeixement i control del dret a les prestacions econòmiques del sistema de la Seguretat Social en la modalitat contributiva, d'acord amb el que s'ha establit en l'article 57.1.a) de la Llei General de la Seguretat Social, i, en l'article 1.2.d, la gestió i el funcionament del Registre de Prestacions Socials Públiques, creat per l'article 30 de la Llei 42/1994, de 30 de desembre, de Mesures Fiscals, Administratives i d'Ordre Social, i regulat en el Reial Decret 397/1996, d'1 de març.  
2) El Reial Decret 504/2011, de 8 d'abril, d'estructura orgànica i funcions de l'Institut Social de la Marina, atribuïx, en l'article 3.1.a), a l'esmentat institut la gestió, l'administració i el reconeixement del dret a les prestacions del Règim Especial de la Seguretat Social dels treballadors del mar.  
3) L'Institut Valencià d'Estadística (IVE), creat mitjançant la Llei 14/1997, de 26 de desembre de 1997, de Mesures de Gestió Administrativa i Financera i d'Organització de la Generalitat, és una entitat autònoma de caràcter administratiu dotada de personalitat jurídica pròpia i plena capacitat per a actuar per al compliment dels seus fins, que té com a objecte l'impuls, l'organització i la direcció de l'activitat estadística d'interés per a la Generalitat en el marc previst en la Llei 5/1990, de 7 de juny, de la Generalitat Valenciana, d'Estadística de la Comunitat Valenciana.  
L'IVE gaudix de la capacitat funcional necessària per a garantir la seua neutralitat operativa en el desenrotllament de la metodologia estadística, la publicació i la difusió de resultats, el disseny de normes reguladores de les estadístiques i en la preservació del secret estadístic, d'acord amb el que s'ha disposat en l'article 4 de l'esmentada Llei 14/1997.  
4) La Generalitat, a través de l'IVE, s'ha dirigit a l'INSS i a l'ISM i ha sol·licitat informació continguda en les seues bases de dades. L'IVE necessita esta cessió, ja que les activitats estadístiques que pretén portar a cap estan previstes en el Pla Valencià d'Estadística vigent, en diverses àrees temàtiques relacionades amb la protecció social i les condicions de vida a la Comunitat Valenciana.  
Tota esta cessió d'informació té la seua base en les disposicions següents:  
a) L'article 11.1 de la Llei Orgànica 15/1999, de 13 de desembre, de Protecció de Dades de Caràcter Personal, establix que "les dades de caràcter personal objecte del tractament només podran ser comunicades a un tercer per al compliment dels fins directament relacionats amb les funcions legítimes del cedent i del cessionari amb el consentiment previ de l'interessat", llevat dels supòsits que enumera l'apartat 2 del ja esmentat article 11, en els quals la cessió no necessita el consentiment previ de l'interessat, i un d'estos serà "quan la cessió es produïsca entre administracions públiques i tinga per objecte el tractament posterior de les dades amb fins històrics, estadístics i científics". En este mateix sentit, es pronuncien l'article 21 d'esta, en relació amb la comunicació de dades entre administracions públiques, i l'article10.4.c) del RD 1.720/2007, de 21 de desembre, pel qual s'aprova el Reglament de desplegament de l'esmentada llei orgànica.  
b) La Llei 12/1989, de 9 de maig, de Funció Estadística Pública.  
  
c) La Llei 5/1990, de 7 de juny, de la Generalitat Valenciana, d'Estadística de la Comunitat Valenciana.  
5) De manera concreta, la informació que necessita l'IVE està integrada en el Registre de Prestacions Socials Públiques de titularitat de l'INSS i s'estructura en dades d'identificació i de pensió.  
6) Dins del principi de lleialtat institucional que regix les relacions entre les administracions públiques, en virtut del que s'ha disposat en l'article 4.1.c) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les administracions hauran de facilitar a les altres administracions la informació que necessiten sobre l'activitat que desenrotllen en l'exercici de les seues competències; així mateix, l'apartat 5 d'eixe mateix article establix el deure de col·laboració en les relacions entre l'administració general de l'Estat i l'administració de les comunitats autònomes. Estes administracions estan habilitades per a subscriure convenis de col·laboració en l'àmbit de les respectives competències (article 6, Llei 30/1992).  
7) En este context, els representants de les parts consideren necessari per al compliment dels respectius fins establir un sistema estable i periòdic d'intercanvi d'informació.  
En conseqüència, dins de l'esperit de mútua col·laboració per al compliment dels fins públics, les parts acorden subscriure el present conveni d'acord amb les següents  
  
Clàusules  
  
Primera. Objecte del conveni  
L'objecte del present conveni és establir un marc estable de col·laboració en relació amb el contingut, les condicions i els procediments pels quals s'ha de regir l'aprofitament, amb fins estadístics per part de l'IVE, de la informació de les pensions gestionades per l'INSS i l'ISM que apareixen en el Registre de Prestacions Socials Públiques, la titularitat del qual correspon a l'INSS.  
L'ISM com a entitat gestora del Règim Especial de la Seguretat Social dels Treballadors del Mar admet que les dades incloses en el Registre de Prestacions Socials Públiques referents a pensionistes de l'esmentat règim siguen subministrades per l'INSS a l'IVE.  
L'IVE haurà de donar compte a l'INSS i a l'ISM de les estadístiques que realitze amb les esmentades dades, a fi que la Seguretat Social puga conéixer-les i, si és el cas, utilitzar-les.  
  
Segona. Finalitat de la informació  
La cessió d'informació procedent de l'INSS té com a finalitat exclusiva la utilització per l'IVE amb fins estadístics.   
  
Tercera. Periodicitat i forma de la cessió de la informació  
Amb una periodicitat anual, l'INSS facilitarà a l'IVE la informació que s'assenyala en l'annex. L'esmentada cessió quedarà, en tot cas, condicionada a l'expedició pel director de l'IVE de certificat dirigit a l'Institut Nacional de la Seguretat Social, acreditatiu que els treballs i estudis estadístics per als quals es requerix i l'ús que es farà de les dades objecte de cessió es troben inclosos en les normes reguladores del corresponent pla estadístic i els seus programes anuals de desplegament.  
  
La cessió d'informació es farà de forma telemàtica i la data de referència serà el 31 de desembre.  
  
Quarta. Secret estadístic  
Atés que la finalitat del subministrament de la informació que es produïx en el marc d'este conveni és estadística, l'IVE es responsabilitzarà, establint els controls necessaris, que la informació s'utilitze de forma que la protecció de dades de caràcter personal quede totalment garantida en els termes que la Llei 12/1989, de 9 de maig, de la Funció Estadística Pública, establix, en l'article 13, per a preservar el secret estadístic al qual queda sotmés tot el personal que participa en l'elaboració de les operacions estadístiques a partir de la informació cedida, així com en l'article 20 i següents de la Llei 5/1990, de 7 de juny, d'Estadística de la Comunitat Valenciana, pel que fa al secret estadístic.  
  
  
Cinquena. Depuració i difusió de la informació  
L'IVE s'encarregarà de tots els processos necessaris per a la incorporació de la informació cedida per l'INSS als seus registres, als efectes de depurar i complementar la informació disponible d'altres fonts i, si és el cas, de la seua utilització directa per a la realització d'explotacions estadístiques, d'acord amb el seus dissenys.  
L'IVE podrà fer la difusió i publicació dels resultats que estime convenients, de conformitat amb el que s'ha disposat en l'article 27 de la Llei 5/1990, de 7 de juny, d'Estadística de la Comunitat Valenciana, i sempre sota l'empara del secret estadístic, segons el que s'ha establit en l'article 20 i següents de l'esmentada llei.  
La difusió del contingut dels resultats queda condicionada al fet que no es produïsca vulneració de drets i que no s'ocasione vulneració de cap precepte de la Llei de Protecció de Dades.  
  
Sisena. Finançament  
Les actuacions previstes en el present conveni no generaran costos ni donaran lloc a contraprestacions financeres entre les parts firmants.  
  
  
Setena. Comissió tècnica de seguiment  
Es crea una comissió tècnica per al seguiment d'este conveni que estarà integrada per:  
a) Representants de l'INSS:  
- Subdirector/a general de Gestió de Prestacions.  
- Subdirector/a general adjunt/a de Gestió de Prestacions.  
b) Representants de l'ISM:  
- Subdirector/a general de Seguretat Social dels Treballadors del Mar.  
- Cap d'àrea de la Subdirecció General de Seguretat Social dels Treballadors del Mar.  
c) Representants de l'IVE:  
- Cap del Servei d'Estadístiques Demogràfiques i Socials o persona en qui delegue.  
- Cap del Servei d'Estadístiques Econòmiques Socials o persona en qui delegue.  
Qualsevol discrepància o controvèrsia que se suscite en la interpretació o l'execució del present conveni serà sotmesa a la Comissió Tècnica de Seguiment.  
Així mateix, correspondrà a esta comissió tècnica, després de la proposta de qualsevol de les parts, la revisió i l'adequació del contingut de l'annex d'este conveni.  
Els acords de la Comissió de Seguiment seran adoptats mitjançant acord de les parts.  
  
Huitena. Vigència  
La vigència inicial d'este conveni serà d'un any des de la firma, prorrogable automàticament per períodes anuals, llevat que mitjance denúncia d'alguna de les parts amb una antelació mínima de tres mesos respecte de la data del venciment de cada període.  
El present conveni s'extingirà per incompliment dels deures i les obligacions establits en la Llei de Protecció de Dades per part de l'administració cessionària de les dades.  
  
Novena. Règim jurídic  
Al present conveni se li aplicarà el que s'ha disposat en el títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i quedarà exclòs de l'aplicació de la Llei 30/2007, de 30 d'octubre, de Contractes del Sector Públic, en virtut del que s'ha previst en l'article 4.1.c). No obstant això, s'aplicaran els principis d'esta llei per a resoldre els dubtes i les llacunes que pogueren presentar-se.  
  
Desena. Jurisdicció  
Les qüestions litigioses que pogueren sorgir en la interpretació i el compliment del present conveni, sense perjudici del que s'ha previst en la clàusula setena, seran conegudes i resoltes pels òrgans competents de l'Ordre Jurisdiccional Contenciós Administratiu.  
  
I com a prova de conformitat, les parts indicades firmen el present document en triple exemplar, al lloc i en la data indicats a continuació.  
  
  
Per l'Institut Nacional de la Seguretat Social  
El director general, José Antonio Panizo Robles  
  
Per l'Institut Social de la Marina  
El director, Luis Casqueiro Barreiro  
  
Per l'Institut Valencià d'Estadística  
El director, José Mª Cerdá Collado  
  
  
ANNEX  
  
INFORMACIÓ QUE FACILITA   
L'INSS AL SERVEI ESTADÍSTIC  
  
PENSIONISTES  
  
Col·lectiu  
Titulars de pensions contributives del sistema de la Seguretat Social gestionades per l'INSS i l'ISM.  
Criteris d'extracció  
Geogràfic: titulars de pensions gestionades per les direccions provincials de la CA o residents en esta gestionats per altres direccions provincials.  
Situació: prestacions en alta.  
Prestacions donades de baixa durant l'any al qual es referix la cessió.  
Tipus de prestacions: jubilació, incapacitat, jubilació procedent d'incapacitat, viudetat, orfandat i a favor de familiars.  
Dades que es cedixen  
Dades identificadores completes amb NAF i NIF.  
Tipus o classe de pensió a 1 dígit: jubilació, incapacitat, jubilació procedent d'incapacitat, viudetat, orfandat i favor familiars.  
Data d'efectes econòmics de la prestació.  
Anys de cotització acreditats en les pensions de jubilació.  
  
1. Dades identificadores:  
 1 Número d'afiliació   
 2 Tipus d'identificador   
 3 DNI, NIE o passaport   
 4 Cognom 1r   
 5 Cognom 2n   
 6 Nom   
 7 Sexe  
 8 Data de naixement  
  
2. Dades de residència:  
 9 Localitat  
 10 Província  
  
3. Variables addicionals generals:  
 11 Situació administrativa (alta o baixa)  
 12 Data d'efectes econòmics de l'alta  
 13 Data d'efectes de la baixa  
 14 Causa de baixa (\*)  
 15 Tipus de pensionista (jubilació, incapacitat, jubilació d'incapacitat, viudetat, orfandat, a favor de familiars)  
 16 Règim  
 17 Import brut mensual  
  
4. Variables específiques dels pensionistes de jubilació:   
 18 Anys de cotització acreditats (\*\*)  
  
(\*) 14 Causa de baixa  
S'indicaran dos codis: per defunció o per altres causes.  
  
(\*\*) 18 Anys de cotització acreditats (total)  
Es donarà la dada que figure i que pot incloure bonificaciones.  
En casos de més de 35 anys, se'n poden figurar 35, ja que l'excés pot no ser rellevant per al manteniment de la prestació.